На основу члана 203. став 4. Закона о здравственој заштити ("Службени гласник РС", број 25/2019), члана 32. став 1. тачка 6. Закона о локалној самоуправи (''Службени гласник РС'', број 129/07, 83/2014-др. закон,101/2016-др. закон, 47/2018 и 111/2021-др.закон), Правилника о поступку издавања потврде о смрти и обрасцу потврде о смрти ("Службени гласник РС", број 31 /2022), члана 75. Закона о јавним набавкама (''Службени гласник РС'', број 91/19) и члана 40. став 1. тачка 6. Статута општине Медвеђа („Службени гласник града Лесковца“, бр. 9/2019) Скупштина општине Медвеђа на 4. седници одржаној 3. октобра године, доноси

О Д Л У К У

О УТВРЂИВАЊУ ВРЕМЕНА И УЗРОКА СМРТИ ЛИЦА УМРЛИХ ИЗВАН ЗДРАВСТВЕНЕ УСТАНОВЕ НА ТЕРИТОРИЈИ ОПШТИНЕ МЕДВЕЂА

I ОПШТЕ ОДРЕДБЕ

Члан 1.

Одлуком о утврђивању времена и узрока смрти лица умрлих изван здравствене установе на територији општине Медвеђа (у даљем тексту: Одлука) уређује се начин и поступак стручног утврђивања времена и узрока смрти лица умрлих изван здравствене установе на територији општине Медвеђа и издавање потврде о смрти, начин одређивања лица које утврђује време и узрок смрти и издаје потврду о смрти ( у даљем тексту :надлежни доктор медицине) , као и друга питања везана за стручно утврђивање времена и узрока смрти лица умрлих изван здравствене установе.

II НАЧИН ОДРЕЂИВАЊА НАДЛЕЖНОГ ДОКТОРА МЕДИЦИНЕ

Члан 2.

Стручно утврђивање времена и узрока смрти лица умрлих изван здравствене установе на територији општине Медвеђа и издавање потврде о смрти врши надлежни доктор медицине, кога одређује Општинско веће општине Медвеђа, на период од три године.

За територију општине Медвеђа, Општинско веће општине Медвеђа може одредити највише 3 надлежна доктора медицине.

За надлежног доктора медицине може бити одређено лице:

- које је доктор медицине,

- уписан у именик лекарске коморе,

- које има најмање годину дана искуства на пословима доктора медицине.

Члан 3.

Општинско веће општине Медвеђа одређује надлежног доктора медицине на предлог председника Општине Медвеђа.

III ОПИС ПОСЛОВА И ОРГАНИЗАЦИЈА РАДА НАДЛЕЖНОГ ДОКТОРА МЕДИЦИНЕ

Члан 4.

Надлежни доктор медицине обавља преглед лица умрлог изван здравствене установе, утврђује време и узрок смрти и издаје потврду о смрти.

Потврда о смрти из става 1. овог члана издаје се у форми електронског документа, у складу са Правилником о поступку издавања потврде о смрти и обрасцу потврде о смрти и прописима којима се уређује електронска управа, електронски документ, електронска идентификација и услуге од поверења у електронском пословању, на основу које матичар врши упис чињенице смрти у матичну књигу умрлих и доставља информацију о извршеном упису интегрисаном здравственом информационом систему.

У потврду о смрти лични подаци о умрлом уписују се на основу података из матичне књиге рођених и личне карте, а за странце из путне исправе, а подаци о утврђивању смрти уписују се на основу здравствене документације.

Штампани примерак потврде о смрти из става 2. овог члана преузима се из интегрисаног здравственог информационог система и израђује штампањем спољне форме електронског документа на папиру беле боје,формата А4.

Потврда из става 2. овог члана чува се у архиви интегрисаног здравственог информационог система и архиви Регистра матичних књига.

Потврда о смрти из става 3. овог члана израђује се у два примерка од којих један примерак чува здравствена установа, односно надлежни доктор медицине, а други примерак се доставља матичару.

Члан 5.

Ни једно лице умрло изван здравствене установе, не може бити сахрањено пре него што на основу непосредног прегледа умрлог, надлежни доктор медицине не утврди време и узрок смрти и изда потврду о смрти.

Члан 6.

Надлежни доктор медицине утврђује време и узрок смрти лица умрлих изван здравствене установе за матичнa подручјa општине Медвеђа.

Члан 7.

Утврђивање времена и узрока смрти и издавање потврде о смрти надлежни доктор медицине врши по позиву:

- Дома здравља Медвеђа,

- Полицијске станице или ,

- лица које је по закону дужно да пријави чињеницу смрти (члан породице или друга лица са којима је умрли живео, односно лица у чијем је стану или објекту смрт наступила, или лице које је прво за смрт сазнало или других овлашћених лица).

Надлежни доктор медицине је дужан да у року од 12 сати од примљеног позива изврши непосредан преглед умрлог лица, утврди време и узрок смрти и изда потврду о смрти.

Уколико надлежни доктор медицине, који је у радном односу, због потребе посла, није у могућности да поступи у складу са роком из става 2. овог члана, дужан је да одмах, односно без одлагања позове другог надлежног доктора медицине, који је обавезан да се одазове и оде на лице места, изврши непосредан преглед умрлог лица, утврди време и узрок смрти и изда потврду о смрти.

Током периода приправности надлежни доктор медицине је дужан да буде непрекидно доступан и да се одмах одазове на позив.

IV НАЧИН И ПОСТУПАК РАДА НАДЛЕЖНОГ ДОКТОРА МЕДИЦИНЕ

Члан 8.

Преглед лица умрлих изван здравствене установе надлежни доктор медицине обавља по правилу на месту смрти.

Надлежни доктор медицине је обавезан да изврши непосредни преглед умрлог и да након тога утврди да је смрт наступила, као и време и узрок смрти.

Након што је утврдио, односно констатовао чињеницу да је смрт наступила, надлежни доктор медицине испитује околности под којима је иста наступила и утврђује њен узрок.

Податке о месту, времену и околностима смрти прикупља од укућана и других особа користећи за то и медицинску документацију о лечењу умрлог.

Грађани су обавезни да дају надлежном доктору медицину податке који су им познати и омогуће му несметано обављање прегледа.

Члан 9.

Приликом испитивања околности под којим је смрт наступила, сваки се случај дели према начину на који је смрт наступила на:

а) природну смрт и

б) насилну смрт (несретни случај, самоубиство, убиство).

Надлежни доктор медицине је дужан да без одлагања о смртном случају обавести полицијску управу, ако:

- није у могућности да утврди идентитет умрлог лица;

- прегледом умрлог лица утврди повреде или на други начин посумња у насилну смрт;

- на основу расположивих медицинских чињеница није могуће утврдити узрок смрти.

У случајевима из става 2. овог члана надлежни доктор медицине неће издати потврду о смрти док надлежни орган не донесе одлуку након извршене обдукције.

Преглед умрлог лица је поступак којим се утврђује чињеница смрти без спровођења обдукције.

Члан 10.

Приликом утврђивања времена и узрока смрти, надлежни доктор медицине је дужан да поступа савесно и одговорно, у складу са правилима струке, као и да се користи достигнућима савремене медицинске науке и расположивом медицинском документацијом о лечењу умрлог лица.

Надлежни доктор медицине не сме обавити преглед умрле особе коју је лечио непосредно пре њене смрти.

Уколико надлежни доктор медицине утврди да се ради о случају из става 2. овог члана, дужан је да одмах позове другог надлежног доктора медицине, који је обавезан да уместо њега обави преглед и утврдити чињеницу смрти, као и место, време и узрок смрти и изда потврду о смрти.

Доктор медицине који је у болести пре смрти лечио умрлу особу, обавезан је да надлежном доктору медицину на његов захтев омогућити увид у медицинску документацију ради утврђивања узрока смрти.

Члан 11.

Надлежни доктори медицине су дужни да надлежној Општинској управи месечно подносе извештај о раду и то најкасније до 5. у месецу за претходни месец.

Надлежни доктори медицине су дужни да уредно евидентирају све случајеве утврђивања времена и узрока смрти лица умрлих изван здравствене установе кроз Протокол умрлих који се води у здравственој установи.

Члан 12.

Надлежни доктор медицине има право на накнаду за обављање послова утврђивања времена и узрока смрти лица умрлих изван здравствене установе на територији општине Медвеђа.

Висину накнаде из става 1. овог члана одређује посебним актом Општинско веће, у складу са одлуком о буџету општине.

Обрачун накнаде се врши на основу извештаја из члана 11. став 1. ове Одлуке, као и на основу броја издатих, односно евидентираних потврда о смрти.

Решење о утврђивању права на накнаду и исплати накнаде за рад надлежном доктору медицине доноси Одељење за општу управу Општинске управе општине Медвеђа.

Члан 13.

За регулисање међусобних права и обавеза Општина Медвеђа и изабрани надлежни доктори медицине закључиваће уговор сваке календарске године.

Уговор из става 1. овог члана, у име Општине Медвеђа, потписује председник Општине Медвеђа.

V НАДЗОР

Члан 14.

Надзор над применом одредаба ове Одлуке врши Општинска управа.

Уколико у поступку надзора Општинска управа утврди да надлежни доктори медицине не поступају у складу са одредбама ове одлуке иницираће поступак замене пред надлежним органом.

VI КАЗНЕНЕ ОДРЕДБЕ

Члан 15.

Новчаном казном у износу од 5.000 до 75.000 динара казниће се надлежни доктор медицине ако:

1. поступи супротно одредбама члана 8.став 2. ове Одлуке (не изврши непосредан

преглед умрлог, односно не изађе на лице места, а изда потврду о смрти),

2. не поступи у складу са чланом 9. Став 2. ове Одлуке.

VII ПРЕЛАЗНЕ И ЗАВРШНЕ ОДРЕДБЕ

Члан 16.

Даном ступања на снагу ове одлуке, престаје да важи Одлука о мртвозорској служби на територији општине Медвеђа («Службени гласник града Лесковца», број 7 /2013).

Члан 17.

Ова одлука ступа на снагу даном доношења и биће објављена у ''Службеном гласнику града Лесковца''.

СКУПШТИНА ОПШТИНЕ МЕДВЕЂА

06Број:06-52/2022/3 од 3. октобра 2022. године

М е д в е ђ а

ПРЕДСЕДНИК,

Станко Милошевић, дипл. правник